দুজনের তারপর অনেক কথা হয়। প্রদীপ একসময় আসল কথা পাড়ে। বলে—বাবু, দেশগিরাম থেকে কাজকাম কমি যাচ্ছে। খাওয়ার টানাটানি হচ্ছে। আগের মতো আর পূজা হয় না। আগে এই এলাকায় কম করেও দশটা প্রতিমার অর্ডার পেতাম। এখন মোটে দুইটা। আপনাদের বাড়ি আর সলপের জেলেপাড়ায়। আপনারা পূজা বন্ধ করলি আমাদের আর উপায় থাকবি না। না খেয়ে উপোস করতে হবে। একটা কাম জুটিয়ে দেন না, বাবু। শুনছি আপনার মেলা খেমতা। সরকারের মস্ত বড় অফিসার।